《送王济民归盘谷》
明代·浦源

官亭酒香柳花白，下马持觞送行客。
客归江上愁更多，春水雨行生绿波。
青山遥对杨子渡，残日微明广陵树。
渡江酒醒伤别离，夜半舟人歌《竹枝》。
乌啼月落梅天远，驿程已过淮阴县。
楚乡菰米饭食鱼，宵征在鞍宿在车。
行原渐近太行麓，不知何处通盘谷。
一径萦纡万壑深，始知旧宅隐云林。
昔年泉谷浑无恙，猿鹤犹存松桂长。
遗老家家怀故情，相邀鸡黍话平生。
尊前不问宦游好，只说山行农事早。
数亩何须负郭田，郡行太守正求贤。
知音不肯入城市，日逐渔樵向山水。
江南故人那可逢，有书应寄南飞鸿。

作者简介：常州府无锡人，字长源，号海生。工诗，善画。官晋府引礼舍人。明初游闽行。慕林鸿诗名，访之，鸿延之入社。